CELEX: 32015D0033
Language: sk
Date: 2015-11-05 00:00:00
Title: Rozhodnutie Európskej centrálnej banky (EÚ) 2015/2101 z 5. novembra 2015, ktorým sa mení rozhodnutie (EÚ) 2015/774 o programe nákupu aktív verejného sektora na sekundárnom trhu (ECB/2015/33)

20.11.2015   
            
            
               SK
            
            
               Úradný vestník Európskej únie
            
            
               L 303/106
            
         ROZHODNUTIE EURÓPSKEJ CENTRÁLNEJ BANKY (EÚ) 2015/2101
   z 5. novembra 2015,
   ktorým sa mení rozhodnutie (EÚ) 2015/774 o programe nákupu aktív verejného sektora na sekundárnom trhu (ECB/2015/33)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
   keďže:
   
               (1)
            
            
               Rada guvernérov prijala 4. marca 2015 rozhodnutie Európskej centrálnej banky (EÚ) 2015/774 (ECB/2015/10) (1), ktorým sa zaviedol program nákupu aktív verejného sektora na sekundárnom trhu (ďalej len „PSPP“). Článok 5 ods. 1 rozhodnutia (EÚ) 2015/774 (ECB/2015/10) ustanovuje, že nákupy akceptovateľných obchodovateľných dlhových cenných papierov v rámci PSPP musia spĺňať počiatočný limit podielu emisie s rovnakým medzinárodným kódom cenných papierov (ISIN) vo výške 25 %. Počiatočný limit mala prehodnotiť Rada guvernérov po uplynutí prvých šiestich mesiacov implementácie PSPP.
            
         
               (2)
            
            
               Rada guvernérov rozhodla 3. septembra 2015 v zásade o zvýšení limitu podielu emisie s rovnakým ISIN v rámci PSPP z 25 % na 33 %, je však potrebné v každom jednotlivom prípade overiť, že držanie 33 % emisie s rovnakým ISIN nebude viesť k tomu, že centrálne banky Eurosystému dosiahnu v rámci usporiadaných reštrukturalizácií dlhov blokujúci menšinový podiel.
            
         
               (3)
            
            
               Cieľom plánovaného zvýšenia limitu podielu emisie v rámci PSPP je prispieť k úplnej a plynulej implementácii PSPP a zároveň umožniť plynulé fungovanie trhov s akceptovateľnými obchodovateľnými cennými papiermi a predísť obmedzeniam usporiadaných reštrukturalizácií dlhov.
            
         
               (4)
            
            
               Rozhodnutie (EÚ) 2015/774 (ECB/2015/10) by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Zmena
   V článku 5 rozhodnutia (EÚ) 2015/774 (ECB/2015/10) sa odsek 1 nahrádza takto:
   
      „1.   V súlade s článkom 3 sa na nákupy obchodovateľných dlhových cenných papierov, ktoré spĺňajú kritériá uvedené v článku 3, v rámci PSPP uplatňuje limit podielu emisie s rovnakým medzinárodným kódom cenných papierov (ISIN), a to po konsolidovaní vo všetkých portfóliách v držbe centrálnych bánk Eurosystému.
      Limit podielu emisie s rovnakým medzinárodným kódom cenných papierov je od 10. novembra 2015 stanovený na 33 %. Limit podielu emisie s rovnakým ISIN je výnimočne stanovený na 25 % pre akceptovateľné obchodovateľné dlhové cenné papiere, ktoré obsahujú doložku o spoločnom postupe, ktorá sa líši od doložky o spoločnom postupe podľa modelu eurozóny vypracovaného Hospodárskym a finančným výborom a implementovaného členskými štátmi v súlade s článkom 12 ods. 3 Zmluvy o založení Európskeho mechanizmu pre stabilitu, ale zvýši sa na 33 %, ak sa v každom jednotlivom prípade overí, že držanie 33 % emisie s rovnakým ISIN nebude viesť k tomu, že centrálne banky Eurosystému dosiahnu blokujúci menšinový podiel pri usporiadaných reštrukturalizáciách dlhov.“
   
   Článok 2
   Nadobudnutie účinnosti
   Toto rozhodnutie nadobúda účinnosť 10. novembra 2015.
   
      Vo Frankfurte nad Mohanom 5. novembra 2015
      
         
            Prezident ECB
         
         Mario DRAGHI
      
   
   
      (1)  Rozhodnutie Európskej centrálnej banky (EÚ) 2015/774 zo 4. marca 2015 o programe nákupu aktív verejného sektora na sekundárnom trhu (ECB/2015/10) (Ú. v. EÚ L 121, 14.5.2015, s. 20).